**Közösségszervezés BA**

**képzés portfóliójának és záróvizsgájának tartalma**

**A portfólió**

**A portfólió készítésének a célja,** hogy a hallgatók 3 éves munkája gyakorlatorientált, tanulási eredményalapú módon bemutatható legyen. A portfólió alapul szolgál a közösségszervezés BA szakos hallgatók záróértékeléséhez, és segíti őket a munkaerőpiacon történő elhelyezkedésben.

**A portfólió készítésének tartalmi sajátosságai, folyamata.** A hallgatók tanulmányaik során a kutatásmódszertani ismeretkört tartalmazó tantárgy(ak) keretében elsajátítják a portfóliókészítés alapjait. Ezt követően többismeretkörökhöz kapcsolódó tantárgyak keretében gyakorlati feladatokat oldanak meg, terepmunkát végeznek, különböző típusú dokumentumokat, szakmai anyagokat készítenek, amelyek a portfóliójuk alapjául szolgálnak. A 3. év végére a záróvizsgára elkészítik a portfóliójukat, amely az alábbi táblázatban összefoglalt elemeket tartalmazza.A záróvizsga során a portfólió 5 eleméhez kapcsolódó gyakorlatorientált tételekből vizsgáznak a hallgatók (elemenként 3 tételből húzva).

**A portfólió elemei**

|  |  |
| --- | --- |
| **Portfólió elvárása** | **Kapcsolódó tantárgy** |
| 1. Település közösségi felmérési és/vagy fejlesztési terve (dokumentum és/vagy ppt) | Közösségfejlesztés II. és a kulturális közösségszervező szakirány esetén A helyi társadalom fejlesztése tárgy |
| 2. Egy szabadon választott csoportról esettanulmány és/vagy szociometriai felmérés készítése | Közösségszervezés módszertana tárgy |
| 3. Egy kulturális / felnőttképzési projekt terve | Projektmenedzsment és pályázatírás II. tárgy |
| 4. Egy szabadon választott kulturális / felnőttképzési intézmény, szervezet vagy település stratégiája vagy szervezeti bemutatója | Szervezés- és vezetéselmélet II. tárgy |
| 5. Egy kulturális rendezvény forgatókönyve kulturális közösségszervező szakirány esetén / Egy felnőttképzési program kidolgozása humánfejlesztő szakirány esetén | Rendezvényszervezés II. kulturális közösségszervező szakirány esetén / A felnőttképzés tervezése és szervezése II. humánfejlesztő szakirány esetén |

6. Europass formátumú önéletrajz

7. A szakmai gyakorlatok beszámolói (Munkanapló/Beszámoló szakmai gyakorlatról, Értékelőlap szakmai gyakorlatról)

8. Egyéb dokumentumok csatolhatók (Pl. önkéntes munkához, gyakornoki tevékenységhez, szakmai ösztöndíjhoz, Erasmus-ösztöndíjhoz kapcsolódó stb. igazolások, bizonyítványok, beszámolók)

**Záróvizsga tételsor (portfólió elemenként)**

***1. Település közösségi felmérési és/vagy fejlesztési terve.***

1. Ismertesse a közösségfejlesztés alapfogalmát, kialakulásának főbb állomásait! Mutassa be a közösségi fejlesztőmunka célját, eszközrendszerét és hatásait, a közösségfejlesztői folyamatok és módszerek alkalmazását a gyakorlatban a közösségi felmérési és/vagy fejlesztési terve alapján!

2. Milyen a közösségi felmérés folyamata és milyen felhasználási területei lehetnek? A felmérést követően milyen közösségi beavatkozások lehetségesek (a megvalósítás körülményei, módszerek, lehetőségek és korlátok, személyek és csoportok)? Ismertesse ezeket az elemeket a közösségi felmérés terve alapján!

3. Egy település lakosságának elégedettségét és igényeit kell felmérnie a humánszolgáltatásokkal kapcsolatban, különös tekintettel a kulturális és oktatási igényekre. Milyen eszközöket vesz (vehet) igénybe a felméréshez? Mutassa be a kutatási módszereket, és hogy azok közül mit alkalmazna! Hogyan határozza meg a felmérésbe bevontak körét? Ismertessen egy lehetséges igényfelmérési folyamatot!

***2. Egy szabadon választott kulturális / felnőttképzési csoportról esettanulmány vagy szociometriai felmérés készítése.***

4. Mutassa be a közösségi művelődés fogalmát, a művelődő közösségek típusait, valamint a közösségi művelődés tevékenységeit, folyamatait, programjait! Jellemezze a vizsgált csoport közösségi tevékenységeit!

5. Mutassa be a csoport fogalmát, formáit, a kiscsoport jellemzőit, a csoportfejlődés szakaszait, a csoportszerveződés típusait, a szociometriai felmérés jellemzőit, alapszabályait, folyamatát! Milyen területeken alkalmazható a csoportmunka a közösségszervező tevékenysége során? Jellemezze az Ön által választott csoportot ezek a tényezők alapján!

6. Mi jellemzi a csoportfejlődés fázisait? Milyen fejlesztő folyamatok indíthatók egy csoportban? Mutassa be a választott csoport fejlődési folyamatát, és hogy milyen lehetőségei vannak a jövőben!

***3. Egy kulturális / felnőttképzési projekt terve.***

7. Határozza meg a projekt, a projektmenedzsment fogalmát! Hogyan épül fel és működik a projektciklus? Melyek a projekttervezés főbb lépései? Hogyan épül fel a projekttervezés az Ön által bemutatott projekt esetén?

8. Milyen szerepe van a pályázati tevékenységnek a közösségszervező munkájában? Milyen a területét (szakirányát) érintő hazai és nemzetközi támogatásokat, pályázatokat ismer? A pályázatoknak milyen típusai vannak, melyek a legfontosabb elemei? Mutasson be egy pályázati lehetőséget a projektterve alapján!

9. Ismertesse, hogy a kulturális/ifjúsági/felnőttképzési projektek szervezésekor miként lehet hasznosítani a projektmenedzsment ismereteket! Mutassa be az Ön által készített projektterv megvalósítási szakaszát!

***4. Egy szabadon választott kulturális / felnőttképzési intézmény, szervezet stratégiája.***

10. Miért fontos egy szervezet életében a stratégiai tervezés? Honnan ered a módszer és milyen fontosabb elemeit ismerjük? Mennyire tudatosan alkalmazza az Ön által választott intézmény, szervezet a tervezési folyamatokat?

11. Mutasson be olyan helyzetelemző módszereket, amelyek használata fontos a szervezeti stratégia készítésekor (pl. SWOT, PEST stb.), térjen ki a portfóliójában szereplő szervezeti stratégia elemző módszereire és tapasztalataira!

12. Hogyan kapcsolódik össze a tervezési és megvalósítási fázis egy stratégiai tervben? Milyen kivitelezési feladatokat határozhat meg az Ön által vizsgált intézmény, szervezet esetében?

***5. Kulturális közösségszervezők esetén: egy kulturális rendezvény forgatókönyve.***

13. Mutassa be a rendezvényszervezéshez kapcsolódó alapfogalmakat, a rendezvények típusait, ezek megjelenési lehetőségeit egy települési művelődési intézmény életében! Sorolja be az Ön által választott rendezvényt a tanult tipológiák alapján!

14. A hatályos jogszabályok alapján milyen engedélyeket kell beszerezni (zenés-táncos rendezvény esetén, közterületi rendezvények kapcsán), milyen egészségügyi biztosítás szükséges egy rendezvény szervezésekor? Milyen szerzői jogi kérdések merülhetnek fel a közösségszervező munkája során? Ezek közül milyen jogi elemekre kell kiemelten odafigyelni az Ön által tervezett rendezvény esetén?

15. Mi a rendezvényszervezés 4 fázisa, mikre kell ügyelni az egyes fázisok során? Illusztrálja saját rendezvény-forgatókönyvén keresztül!

***5. Humánfejlesztők esetén: egy felnőttképzési program kidolgozása.***

13. Mutassa be a felnőttképzés tervezési szintjeit, a felnőttképzési programok tervezésének kérdéseit! Emelje ki az Ön által választott felnőttképzési program sajátosságait a képzési program alapján, valamint az akkreditációs és engedélyeztetési ismeretei mentén!

14. Mutassa be a felnőttképzési program kidolgozásához szükséges jogi hátteret, a statisztikák készítésének jogszabályi előírásait, a kötelező adatszolgáltatás feladatait! Ismertesse, hogy az Ön által kidolgozott felnőttképzési program esetén milyen jogi szabályokra kell kiemelten figyelni a tervezés és a megvalósítás során!

15. Mutassa be a felnőttképzési tevékenységhez kapcsolódó szervezési folyamatot, a fő szervezési feladatokat csoportosítva, valamint az oktatásszervező feladatköreit tágabb és szűkebb értelmezésben! Emelje ki az Ön által választott és kidolgozott felnőttképzési program szervezésének lehetséges nehézségeit és kockázatait a bemutatott feladatcsoportok mentén!